# Årsmelding 2023 – Hovedstyret Norkirken Mandal

1. **Navn på gruppe eller arbeidslag:**

Norkirken Mandal - hovedstyret

1. **Målsetting for arbeidet:**

Lede menigheten sammen med våre ansatte slik at vi realiserer vår visjon og våre mål.

1. **Navn på medlemmer i styret/ledelsen eller navn på medlemmer i gruppen:**

Hans Arthur Frigstad, styreleder/AU

Helene Ro Nilsen, styremedlem/AU

Karina Larsen, nestleder/AU

Agnar Aasland, sekretær

Benjamin Lundeby, styremedlem

Øyvind Seland, styremedlem

Tore Ruud, styremedlem

1. **Antall styremøter/ møter:**

11 styremøter inkludert styrehelg i juni.

I tillegg møtes arbeidsutvalg (AU) i forkant av styremøtene for å planlegge saker til styremøte, samt ta løpende saker som ikke er nødvendig å ta i styret.

1. **Antall saker behandlet:**

Saker 75

1. **Antall fremmøtte gjennomsnittlig:**

Det er jevnt og godt fremmøte på Gudstjenestene. Det har også i 2023 vært flere deltakere på kl 11 gudstjenester enn kveldsgudstjenestene kl 19.30.

På gudstjenestene inviterer vi ulike talere, men vi er veldig takknemlige for at vi også har flere talere fra egne rekker som formidlere av Guds ord.

Det er bønnemøte 45 minutter før hver gudstjeneste og dette er en viktig del av arbeidet i menigheten. Det holdes søndagsskole for barn og ungdommer og dette er også en viktig del av gudstjenesten.

1. **Kort rapport fra arbeidet/høydepunkter:**

Styret legger bak seg et normalt år hvor vi har hatt mye aktivitet og opplever en svak økning i antall barn og unge familier som deltaker på gudstjenestene.

Åge Nygård (80%), sammen med Marianne Frivold (30%), utgjør pastorteamet i Norkirken Mandal.

Pastorteamet deltar i hovedsak på alle styremøtene og tar aktiv del i planarbeidet for menigheten. Pastorteamet har også deltatt på ansatt-arrangementer i regi av regionen, samt at de deltar jevnlig på møtepunkter i det økumeniske fellesskap i byen.

Regnskapet for 2023 viser et underskudd på kr 3506. Med en stabil fast givertjeneste og kollekter har vi kunnet drive menigheten med økonomisk forutsigbarhet også i 2023. Takk til hver enkelt faste giver og for de midlene som også er gitt som enkeltgaver.

Menigheten har også gjennom kollekter på gudstjenestene vært med å bidra økonomisk med øremerkede gaver til f.eks Barnas hus, Frelsesarmeen, hjelp til Ukraina, Bibelskolen i Grimstad, Acta barn og unge i Normisjon, Gå ut senteret, Israelsmisjonen m.m. Øremerkede gaver beløper seg til kr 163.682 i 2023.

Av den faste givertjenesten til menigheten så gis 10’ende av denne til Tsjekkia via Normisjons prosjekt Europamisjon. Arbeidet i Tsjekkia drives av Katerina og Daniel Kocyan og er rettet mot å spre kunnskap om bibelen til unge mennesker og ledertrening av lokale ungdomsledere. Et arbeid ikke ulikt det vi gjør gjennom 13-19. For 2023 så beløper gaven seg til kr 85.936

Menigheten deltar sammen med «fri-menighetene» i byen om konfirmantopplegget Tentro. Vi er glade over å kunne være sammen om konfirmantarbeidet. Det var kun en konfirmant i skoleåret 2022-2023 fra Norkirken Mandal. Dette året var det en ny destinasjon for den årlige turen. Til sammen ca 40 personer reiste til Romania i februar, der en konfirmant, en ungdomsleder og en voksen fra Norkirken Mandal deltok. Året ble avsluttet med en flott konfirmantgudstjeneste i slutten av april.

Bedehusbasaren ble igjen avholdt som tidligere år etter at den årlige dugnaden med nedvask av bedehuset. Basaren ble en fin samling med ny komite, sang av Mandal soul kids og stort oppmøte.

Menighetsweekend på Audnastrand er alltid noe vi ser frem til med glede. Det ble en uforglemmelig høsthelg for store og små med rundt 75 deltakere. Å dra på leir sammen er viktig og vi blir bedre kjent og fokuset på ærlighetskultur i menigheten hadde spesielt stor plass denne gangen.

Vi er et fellesskap hvor vi ønsker at den enkelte skal bli sett og vi oppfordrer medlemmene til å være med i et småfellesskap/bibelgruppe. Vårt ønske er at disse gruppene kan være med å bidra til den enkelte blir «sett», gi mulighet for både sosiale treffpunkt og påfyll til troen.

I skrivende stund så er vi 122 voksne medlemmer i Norkirken Mandal og vi mottar offentlig støtte gjennom Normisjon Agder Trossamfunn for 22 registrerte medlemmer. Dette trossamfunnet ble på generalforsamling for Normisjon i januar 24 vedtatt flyttet til et sentralt register under Landsstyret.

Normisjon region Agder arrangerte i år igjen julemesse over to dager på bedehuset. Med mange lokale medlemmer i komiteen og med praktisk arbeid, er dette en stor dugnadsinnsats og en viktig inntektskilde (kr 250.000 i 2023) for arbeidet i hele regionen.

Julekonserten var en verdig og flott avslutning på 2023 med stappfull sal, alle husets kor på scenen, solister, musikere, dans og drama fra egne rekker og flott ledet av Rebekka Aasland og Hanna Sandvik. Det var med stor grad av stolthet det ble takket for en flott konsert og ønsket hverandre God jul! Det ble gitt en øremerket gave til Blå Kors avdeling Barnas Stasjon i Mandal med kr 21.750

Soul Church ble arrangert for første gang hos oss i april 2023, med ny gudstjeneste høsten 2023. Dette er en ungdomsvennlig gudstjeneste som blir planlagt og gjennomført av ungdommer i Soul Children og Soul Teens. Det er mye sang og musikk og tydelig at alle menighetens generasjoner setter pris på denne variasjonen.

Nytt i 2023 er også onsdagsgjengen. Annenhver uke lager deltakerne middag og spiser sammen, leker og har ei lita samling. Dette er i hovedsak for beregnet for barn fra 10 år og nedover sammen med en eller flere voksne (bestemor, tante, nabo, far, mor …..). Hovedformålet med onsdagsgjengen er å skape relasjoner mellom barna i menigheten.

Det er mange aktiviteter som drives i og ut fra Norkirken Mandal og vi er veldig takknemlige for alt arbeidet som foregår og den fantastiske innsatsen alle våre frivillige legger ned slik at vi sammen kan formidle evangeliet om Jesus til liten og stor. Vi skulle likevel gjerne sett at det var noen flere som meldte seg som frivillige medarbeidere. Vi har fortsatt ledig arbeid til flere på enkelte områder og vi vil gjerne at du er med. Det er fint å være med å bruke sine evner og talenter til å tjene Gud og andre mennesker.

Vi gleder oss over å være en del av Normisjons arbeid både hjemme og ute, og at vi har FRIHET til å arbeide for å «Kjenne Jesus og gjøre Ham kjent».

**Mandal, 07.02.2024**

**Styret**